
Nr. 5697/12.09.2024 
RAPORT DE SPECIALITATE

privind aprobarea scutirii de la plata majorărilor de întârziere și a penalităților aferente obligațiilor bugetare, constând în impozite și taxe locale, datorate bugetului local de către persoane fizice și persoane juridice care au calitatea de contribuabili la bugetul local al comunei Liebling

Subsemnatul Marian-Bogdan Marchete, inspector la Compartimentul Financiar- Contabilitate, Taxe și Imozite Locale, prin prezentul raport, 
În temeiul prevederilor art. 136 din Ordonanţa de urgenţă a Guvernului nr. 57/2019 privind Codul administrativ, modificat și completat primind spre analiză Proiectul de hotărâre privind instituirea unor măsuri fiscale şi aprobarea procedurii de anulare a accesoriilor aferente obligaţiilor bugetare principale restante la data de 31.08.2024 inclusiv, datorate bugetului local de către contribuabili, persoane fizice și perosoane juridice de pe raza administrativ teritorială a comunei Liebling, facem următoarele observaţii:


Analizând proiectul de hotărâre privind instituirea unor măsuri fiscale şi aprobarea procedurii de anulare a accesoriilor aferente obligaţiilor bugetare principale restante la data de 31.08.2024 inclusiv, datorate bugetului local de către contribuabili de pe raza administrativ teritorială a comunei Liebling, iniţiat de Primarul comunei Liebling în conformitate cu prevederile art.136 din Ordonanţa de urgenţă a Guvernului nr.57/2019 privind Codul administrativ, observăm, că obiectul acestuia se referă la aprobarea instituirii unor măsuri fiscale şi aprobarea procedurii de anulare a accesoriilor aferente obligaţiilor bugetare principale restante la data de 31.08.2024 inclusiv, datorate bugetului local de către contribuabili de pe raza administrativ teritorială a comunei Liebling .


Din conţinutul actului de motivare, respectiv al Referatului de aprobare elaborat de Primarul comunei Liebling, în calitate de iniţiatorul al proiectului de hotărâre, și  posibilitatea consiliului local de a stabili printr-o hotărâre procedura de anulare a accesoriilor aferente obligaţiilor fiscale principale restante la 31 august 2024 inclusiv, datorate bugetului local de către contribuabili persoane fizice și persoane juridice de pe raza administrativ-teritorială a comunei Liebling.


După cum arată şi iniţiatorul scopul promovării acestei hotărâri este determinat de stimularea conformării contribuabililor la plata obligaţiilor fiscale, revitalizarea şi evitarea deschiderii procedurii insolvenţei, maximizarea încasărilor bugetare şi diminuarea arieratelor.


Legislația în vigoare, conferă posibilitatea unităţilor administrativ-teritoriale de instituire a unor măsuri fiscale, de anulare a accesoriilor în cazul obligaţiilor bugetare restante datorate bugetelor locale (impozite, taxe). 

În cazul obligaţiilor bugetare restante la 31 august  2024 inclusiv, datorate bugetelor locale, prevederile ordonanţei de urgenţă se aplică de către unităţile administrativ- teritoriale, dacă consiliul local stabileşte, prin hotărâre, aplicarea acestor prevederi şi aprobă procedura de acordare a anulării accesoriilor.


Sfera de aplicare:
 
„Prezentele măsuri se aplică pentru toate categoriile de debitori, cum ar fi persoane fizice sau juridice, de drept public sau privat, asocieri și alte entități fără personalitate juridică, persoane fizice care desfășoară activități economice în mod independent sau exercită profesii liberale, unități administrativ-teritoriale sau subdiviziuni administrativ-teritoriale ale municipiului București ori instituții publice, astfel cum sunt definite prin Legea nr. 500/2002 privind finanțele publice, cu modificările și completările ulterioare, precum și prin Legea nr. 273/2006 privind finanțele publice locale, cu modificările și completările ulterioare, după caz.”



Prin obligaţie bugetară se înţelege obligaţia de plată a oricărei sume care se cuvine bugetului local individualizată în titluri executorii emise potrivit legii, existente în evidenţa organului fiscal, în vederea recuperării.


Prin obligaţii bugetare principale restante la 31 august 2024 se înţelege:

Obligaţii bugetare pentru care s-a împlinit scadenţa sau termenul de plată până la 31 august 2024 inclusiv;


Diferenţele de obligaţii bugetare principale stabilite prin decizie de impunere comunicate până a data de 31 august 2024 inclusiv, chiar dacă pentru acestea nu s-a împlinit termenul de plată prevăzut la art.156 alin.(1) din Codul de procedură fiscală;


Alte obligaţii de plată individualizate în titluri executorii emise potrivit legii şi existente în evidenţa organului fiscal în vederea recuperării la data de 31 august 2024 inclusiv;


Obligaţiile bugetare declarate de debitor sau stabilite de organul fiscal competent prin decizie după data de 1 ianuarie 2024  aferente perioadei fiscale de până la 31 decembrie 2024 .

În ceea ce priveşte impactul socioeconomic al proiectului de hotărâre rezultă că, deoarece nici în nota de fundamentare şi nici în textul Ordonanţei de Urgenţă nr. 107 din 06.09.2024 nu se invocă incidenţa prevederilor în materia ajutoarelor de stat, nici avizarea Consiliului Concurenţei şi nici vreun impact asupra mediului concurenţial sau de afaceri, această hotărâre nu trebuie să îmbrace forma unei scheme de ajutor de stat, fiind însoţită doar de procedura de acordare a acestei măsuri de anulare a accesoriilor aferente obligaţiilor bugetare principale restante la 31 august 2024 inclusiv, datorate bugetului local de către contribuabilii de pe raza administrativ- teritorială a comunei Liebling .


Referitor la partea dispozitivă a proiectului de hotărâre, observăm că prin prevederile art. I, alin 2 lit c pana la art 4 al Ordonanţei de Urgenţă nr.107 din 09.06.2024 privind instituirea unor măsuri fiscale, modificată și completată se stabileşte:
” (2) c) Obligațiile bugetare principale aferente perioadelor fiscale de până la data de 31 august 2024 inclusiv, stabilite prin decizie de impunere emisă din oficiu de organul fiscal sau prin declarație de impunere depusă cu întârziere de către contribuabil, în perioada cuprinsă între 1 septembrie 2024 și data depunerii cererii de anulare a accesoriilor inclusiv; d) alte obligații de plată individualizate în titluri executorii emise potrivit legii și existente în evidența organului fiscal în vederea recuperării la data de 31 august 2024 inclusiv, precum și obligațiile bugetare principale stabilite de alte organe decât organele fiscale, aferente perioadelor fiscale de până la data de 31 august 2024, transmise spre recuperare organelor fiscale în perioada cuprinsă între 1 septembrie 2024 și data depunerii cererii de anulare a accesoriilor inclusiv. 
(3) Nu sunt considerate obligații de plată restante la data de 31 august 2024 inclusiv: a) obligațiile bugetare pentru care s-au acordat și sunt în derulare înlesniri la plată, potrivit legii, la data de 31 august 2024 inclusiv; b) obligațiile de plată stabilite în acte administrative a căror executare este suspendată în condițiile legii la data de 31 august 2024 inclusiv. (4) Sunt considerate restante la data de 31 august 2024 inclusiv și obligațiile de plată care, la această dată, se află în oricare dintre situațiile prevăzute la alin. (3), iar ulterior acestei date, dar nu mai târziu de data de 25 noiembrie 2024 inclusiv, înlesnirea la plată își pierde valabilitatea sau, după caz, încetează suspendarea executării actului administrativ fiscal. "


Din aceste considerente, văzând şi motivele de fapt, suntem de părere că proiectul este fundamentat juridic.


În ceea ce priveşte conţinutul normativ al proiectului de hotărâre, observăm că acesta respectă atât cerinţele de formă, cât şi cerinţele de fond, iar normele iniţiate prin acesta se integrează în ansamblul legislaţiei şi nu conţin soluţii care ar contraveni cu actele pe baza şi în executarea cărora urmează să fie aprobată.


În concluzie, ţinând cont de competenţa materială şi teritorială a Consiliului Local al comunei Liebling, propunem admiterea proiectului în forma iniţiată.

     Întocmit,
                                                                   
Marian-Bogdan Marchete, inspector la Compartimentul Financiar- Contabilitate, Taxe și Imozite Locale,
1

